Jesenské (okres Rimavská Sobota)

Jesenské (v minulosti Feledince, Veladín, ) je obec na Slovensku v okrese Rimavská Sobota.

Polohopis 
Obec leží v juhozápadnej časti Rimavskej kotliny, 10 km južne od Rimavskej Soboty. Susedí s obcami Hodejov na západe, Širkovce na juhovýchode a Pavlovce na severovýchode. Východným okrajom preteká rieka Rimava, do ktorej sa južne od obce vlieva Gortva. Juh obce leží na úpätí Cerovej vrchoviny.

Časti obce 
Okrem hlavnej časti obce Jesenské sa nachádzajú samostatne stojace časti obce: Barta, Cifra, Aduš, Domalfala, Pášť a Ivanovo.

Doprava 
Cez Jesenské prechádza cesta II/571 a železničná trať Zvolen – Košice, na ktorú sa tu pripája trať z Rimavskej Soboty a Brezna. Obec má dve železničné stanice - Jesenské na trati č. 160 a Jesenské zastávka na trati č. 174. V súčasnosti v obci stoja regionálne rýchliky spájajúce Zvolen a Košice. Po Zvolen osobná stanica premávajú osobné vlaky cez Fiľakovo, Lučenec a Detvu. Osobné vlaky premávajú aj smerom na Rimavskú Sobotu, Hnúšťu a Tisovec, s prípojom do Brezna. Osobná doprava spájajúca Jesenské s obcami smerom na Tornaľu a Rožňavu bola zastavená v r. 2004. 

Obec je obsluhovaná regionálnymi autobusmi SAD Lučenec spájajúcimi Jesenské s okolitými obcami a Rimavskou Sobotou. V Jesenskom je viacero taxi služieb.

V obci sa nachádzajú dve čerpacie stanice, GAS a Eden.

História 
Prvá písomná zmienka o obci s názvom Feled pochádza z roku 1274. Postupne sa názov menil; v r. 1773 sa uvádza ako Feledincze, r. 1920 Feled a Veledín, r. 1927 Feledince a až v roku 1948 bol zmenený na Jesenské, podľa slovenského básnika a spisovateľa Janka Jesenského. V maďarskom jazyku sa dodnes používa názov obce „Feled“.

Obec bola súčasťou gemerského a následne hajnáčskeho panstva a v 15. storočí bol vlastníctvom Rátoltyovcov, po nich obec prešla do majetku Felediovcov, Lórantffyovcov a iných zemianskym rodinám. Miestne obyvateľstvo veľmi trpelo za tureckej okupácie, no zlá situácia pretrvala i počas panovania zemepánskej rodiny Vayovcov v 18. storočí. Roku 1773 mala 20 usadlostí, v roku 1818 54 domov a 414 obyvateľov, ktorí sa zaoberali najmä poľnohospodárstvom. Od druhej polovice 19. storočia bola obec sídlom slúžnovského obvodu. Počas ČSR obec trpela veľkou nezamestnanosťou a po Viedenskej arbitráži bola v roku 1938 pripojená k Maďarsku. 

Počas okupácie tu pôsobila ilegálna skupina odporu. Po oslobodení bol zaznamenaný rozvoj obce, ktorá bola až do roku 1949 sídlom okresu s pôsobnosťou pre 27 dedín a 26 osád. Pri novom územnom delení bolo Jesenské začlenené do okresu Rimavská Sobota.

Symboly obce

Pečať a erb 
Obecná pečať pochádza z druhej polovice 18. storočia. Odtlačok typária je uložený v zbierke mestských a obecných pečatí v Budapešti. Na pečati s kruhopisom FELED KÖZSÉG PECSÉTJE (pečať obce Jesenské) je ako obecné znamenie vyobrazený lemeš medzi dvoma zo zeme vyrastajúcimi obilnými klasmi.

Kultúra

Pamiatky 
 Rímskokatolícky kostol Navštívenia Panny Márie, jednoloďová pôvodne baroková stavba s polkruhovým ukončením presbytéria a predstavanou vežou, z rokov 1730-1737. Klasicisticky bol upravovaný v roku 1794. V roku 1825 bol kostol poškodený požiarom, následne bol obnovený. Kostol bol viackrát upravovaný, v rokoch 1836 a 1903, keď získal súčasnú podobu. Súčasná úprava fasády je historizujúca s neorománskymi prvkami. Interiér je zaklenutý troma poľami pruskej klenby, svätyňa konchou. Nachádza sa tu murovaná empora podklenutá českou plackou. Hlavný oltár je neoklasicistický zo začiatku 20. storočia. Oltárny obraz Navštívenie Panny Márie je dielom Ľ. Tihanyiho z roku 1923. Fasády kostola sú členené lizénovými rámami a polkruhovo ukončenými oknami. Korunná rímsa má výrazný oblúčkový vlys. Veža s párom pridružených schodíska je členená korunnými rímsami a ukončená trojuholníkovými štítmi s terčíkmi a ihlancovou helmicou.

 Reformovaný kostol, jednoloďová neoklasicistická stavba na pôdoryse štvorca s predstavanou vežou, z roku 1898. Stojí na mieste staršieho stredovekého kostola. Kostol bol obnovovaný v roku 1911. Fasády kostola sú členené polkruhono ukončenými oknami so šambránami s klenákmi. Veža je spojená s hmotou kostola predĺženým traktom, je členená kordónovými rímsami a lizénovými rámami, v hornej časti má nárožné skosenia a korunnú rímsu s terčíkom a ihlancovú helmicu. 

 Neskorobaroková kúria, jednopodlažná jednotraktová stavba na pôdoryse obdĺžnika, z druhej polovice 18. storočia. Prestavaná bola v druhej polovici 19. storočia. Fasády objektu sú členené oknami so šambránami. Objektu dominuje trojosový stĺpový portikus ukončený trojuholníkovým štítom s tympanónom.

 Klasicistická kúria, jednopodlažná dvojtraktová stavba na pôdoryse obdĺžnika s manzardovou strechou, z 50. rokov 19. storočia. Vznikla na mieste pôvodného renesančného objektu. Objektu dominuje stredný rizalit ukončený trojuholníkovým štítom s tympanónom.

 V obci sa nachádza dom kultúry, v minulosti vybavený knižnicou a kinom.

Zaujímavosti 
V obci sú dokopy tri cintoríny - dnes už spojený katolícky a evanjelický, a židovský cintorín situovaný pri železničnej trati. 

V obci sa nachádzala synagóga, neskôr v nej sídlili technické služby a dnes je to rodinný dom.

Typy na výlety 

 Štrkovisko Jesenské pri trati č. 160
 Cerová vrchovina
 Románsky kostol Rimavské Janovce
 Širkovský hrad (Hrad Kapla) po modrej turistickej značke z obce Širkovce
 Širkovský kaštieľ a expozícia domu Širkovce
 Zrúcanina hradu Hodejov
 Vodná nádrž Hostice a Jalovské vrstvy
 Vodná nádrž a kúpalisko Kurinec (Zelená Voda) a náučný chodník Kurinecká dubina
 Gemersko-malohontské múzeum v Rimavskej Sobote
 Údolie Jabloňové pri Petrovciach
 Výhliadková veža a vodná nádrž Tachty
 Hrad Hajnáčka
 Pohanský Hrad a vrch
 Soví hrad pri obci Šurice
 Hrad a klasicistický kaštieľ s historickým parkom vo Fiľakove
 Číž kúpele a kúpeľný park

Občianska vybavenosť 
V obci sa nachádza niekoľko potravín, bazárov, reštaurácii a stánkov s rýchlym občerstvením.

Obecný úrad 
S výstavbou terajšieho obecného úradu sa údajne začalo v rokoch 1935–1936, na podnet Dezidera Urbána, ktorému aj patrila. Neskôr ju dal do podnájmu notárskemu úradu, ktoré sídlilo na poschodí. Na prízemí bola lekáreň a holičstvo. Od roku 1950 sa stala budova sídlom Obecného úradu, ktorý sa presťahoval z budovy terajšej ZŠ.

Galéria

Partnerské mestá 
  Pétervására, Maďarsko

Referencie

Externé odkazy 
 Oficiálna stránka obce

 
Obce okresu Rimavská Sobota